28. schôdza NR SR - 9.deň - B. popoludní - 27.05.2021
Dátum: 2021-05-27
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

86. Vážený pán predseda Národnej rady, vážený pán minister, kolegyne, kolegovia, dovoľte mi na začiatok pánovi ministrovi, že teda dúfam, že už je v kľude a že sa nebudú tu opakovať podobné príbehy ako pred chvíľkou, lebo je to naozaj nehodné Národnej rady Slovenskej republiky a mohli by sme si to odpustiť. Ďakujem za pochopenie. Nuž, navýšenie rozpočtu, navýšenie rozpočtu o 3,4 mld. eur, kolegyne, kolegovia, bude znamenať, že konsolidovaný dlh verejnej správy presiahne 60 mld. eur. To je číslo, ktoré sa už naozaj bez navyšovania daní nebude dať nijakým spôsobom splatiť. Dlhová služba stúpne natoľko, že objem peňazí vydávaných na dlhovú službu bude môcť byť porovnateľný s objemom peňazí, ktoré bude štát každoročne investovať do niektorých sektorov verejného života. To je už naozaj na zamyslenie, či takýmto spôsobom chceme viesť slovenskú ekonomiku. A teraz sa poďme trošku pozrieť bez emócií na jednotlivé položky, ktoré navrhujete v tejto novele zákona zvýšiť. V položke č. 9 je 13 mil. eur. Celkovo smiešna suma, ale z takýchto súm sa skladá vašich 3,5 mld., na liek bamlanivimab. Tento liek, prosím pekne, chce štát nakupovať po 860 eur za kus, pričom v oficiálnom letáku k tomuto lieku je napísané, že tento liek slúži iba na núdzové použitie v extrémnych situáciách na zníženie následkov vírusu COVID-19. Takže my na Slovensku, vaša vláda na Slovensku neumožňuje ľuďom získať lieky, ktoré v niektorých krajinách mimo EÚ stoja 50 centov, v rámci Európskej únie stoja 3 eurá, ale idete v rámci štátneho rozpočtu nakupovať liek za 860 eur na kus. Poďme ďalej. Položka číslo 11. Regeneron, liek z produkcie známej americkej farmaceutickej firmy, ktorej chápadlá siahajú kade-tade po svete, ktorá nepodniká len v farmaceutickom biznise... (Reakcia z pléna. Zmĺknutie rečníka. Zaznievanie gongu.) Pán kolega, ak máte nejakú poruchu, že sa neviete sústrediť... (Prerušenie vystúpenia predsedajúcim.) Laurenčík, Milan, podpredseda NR SR Páni poslanci, prosím, ukľudnite sa v sále. Kotleba, Marian, poslanec NR SR A tento liek, kolegyne, kolegovia, chce vláda nakupovať v cene 2 272 eur za kus. Znova zopakujem, lacné lieky, funkčné lieky ľuďom nedovolíte si kúpiť ani ich získať na recept a lieky, na ktorých sa dá robiť biznis, veľký biznis, idete nakupovať priamo štátom. (Reakcia z pléna.) Ďalší autista sa ozval. Vás to asi mrzí, že Matovič dostal dnes len tú vodu, čo? (Reakcie z pléna. Prerušenie vystúpenia predsedajúcim.) Laurenčík, Milan, podpredseda NR SR Pán poslanec, pokračujte v rozprave a nerozprávajte sa s poslancami. Kotleba, Marian, poslanec NR SR Pán podpredseda, tak nech ma nevyrušujú z pléna, poprosím vás. Pán predseda parlamentu na grémiu jasne povedal, že sa to bude týkať aj koalície, aj ministra, aby sa tu zlepšili podmienky, a vidíte, aká je reakcia. Laurenčík, Milan, podpredseda NR SR Áno. Všetkých vás upozorňujem, nechajte rozprávať pána poslanca. Kotleba, Marian, poslanec NR SR Ďakujem pekne. (Reakcia z pléna.) Tak vy ohrozujete celý štát týmto, touto novelou za 3,5 mld... (Prerušenie vystúpenia predsedajúcim.) Laurenčík, Milan, podpredseda NR SR Pán poslanec, máte zle nasadenú rúško, tak vás poprosím, aby ste si ho dali správne. (Rečník si upravil rúško.) Ďakujem. Kotleba, Marian, poslanec NR SR Vy na to máte právo, pán podpredseda, ale nie tuná niektorí títo nímandi. (Reakcia z pléna.) Nezačínam s tým ja, tak kolegov si, kolegov si trošku upracte! (Reakcia z pléna.) No, priatelia, ja viem, že sa vám to zle počúva, že sa vám zle počúva, keď národ sa má dozvedieť, na čo chcete dať 3,5 mld. eur. Ale, žiaľ, vy ste si to vymysleli a ľudia majú právo to počuť a vaše výkriky a útoky na tom nič nezmenia. 60 mil. eur vyčlenených na prevádzku mobilných odberových miest, o ktorých sa dnes úplne jasne a nahlas hovorí, že ide o totálnu ryžu pre vyvolených a vybraných dopredu uchádzačov, ktorí to dostanú jednoducho. Hovorí sa tu o štátnom tajomníkovi, hovorí sa tu o mnohých ľuďoch blízkych vládnej koalícii. Vrcholom vašej nekompetentnosti pri zadlžovaní štátu a všetkých obyvateľov je to, že len v rámci zvyšovania COVID rezervy navrhujete nešpecifikovanú rezervu vo výške 300 mil. eur, to znamená, chcete si 300 mil. dať na použitie vabank, podľa toho, ako sa vám zapáči. A keď poslanci toto odhlasujú, tak odhlasujú, že 300 mil. máte, voľná karta, voľná ruka. No a potom sú tu ešte zaujímavejšie položky, ktoré navyšujete v tzv. ďalšom zvýšení výdavkov verejnej správy. Je to ďalších 300 mil. eur na bližšie nešpecifikovanú rezervu, ktorú ani... kým, kým v COVID rezerve tých 300 mil. aspoň označujete ako nepredvídané požiadavky, tak v tej druhej časti tých druhých 300 mil., 300 mil. eur, 9 mld. slovenských korún, už ani nijako neoznačujete. Už ani nijako neoznačujete, aby každý vedel, že jednoducho si vyhradzujete tie peniaze použiť akokoľvek. Bez akejkoľvek verejnej kontroly. No a v rámci tejto druhej časti sú zaujímavé dve položky, ktoré rozpočtovo nie sú vysoké, ale o to viac otáznikov vzbudzujú. Je to položka 44, navýšenie rozpočtu Zboru väzenskej a justičnej stráže na kamery a monitorovanie priestorov o zanedbateľných a smiešnych 2,5 mil. eur. Napriek tomu, že pri vyšetrovaní smrti generála Milana Lučanského sa jasne ukázalo že monitorovanie väzenských priestorov je absolútne nedostatočné a je niekde na úrovni 90. rokov, tak na túto dôležitú a spoločensky, povedal by som, sledovanú záležitosť dáte 2,5 mil. eur. Pretože vám na tom jednoducho nezáleží a možno sa čaká, kým vo väzbe nezomrie nejaký ďalší človek. Ešte zaujímavejšia položka je však položka číslo 41, odkúpenie civilného majetku letiska Sliač pod ministerstvo obrany. Celé Slovensko vie o tom, že pripravujete odovzdanie letiska Sliač do užívania americkej armáde. Celé Slovensko vie o tom, že potichu, ale isto pripravujete infraštruktúru na Sliači tak, aby ju mohli využívať americké vojská a aby ju aj tie americké vojská využívať začali. A vy pri tomto pokuse o navýšenie štátneho rozpočtu jednoducho už bez hanby idete cestou, že aj tie posledné zvyšky, ktoré nepatria armáde, treba pod armádu dať, pretože vieme, že ministerstvo obrany je dnes predĺženou rukou ambasády Spojených štátov amerických. Vážená koalícia, toto je vizitka vášho navyšovania rozpočtu. 3,5 mld., ktoré potom ľuďom zoberiete z vreciek tým, že im budete navyšovať dane, pretože nijako inak sa to zaplatiť dať nebude. Dnes sa to prejde taktickým mlčaním, vy si to vďaka vašej obrovskej väčšine schválite a ľuďom zostanú len oči pre plač. A keď niekto sa pokúsi – či v parlamente, alebo na ulici – to kritizovať, tak si nájdete rôzne označenia, rôzne dôvody na to, aby ste týchto ľudí zosmiešňovali, aby ste ich akokoľvek označovali, aby ste občanom brali ich základné práva a keď to bude neúnosné, tak sa znova uchýlite do vyhlásenia núdzového stavu. Ja preto apelujem na tých poslancov, ktorí ešte sú trošku pri zmysloch aj z vládnej koalície, aby ak aspoň trošku rozpočtovej zodpovednosti v sebe majú, toto navýšenie štátneho rozpočtu, ktoré sa ruka v ruke rovná navyšovaniu štátneho dlhu, jednoducho nepodporili, pretože je nielen rekordne vysoké, ale je hlavne absolútne neodôvodnené a absolútne nezodpovedné.